1. ปัจจัยความเสี่ยง

1.1 ความเสี่ยงจากการไม่สามารถดำเนินการตามแผนฟื้นฟูกิจการ

  เนื่องจากบริษัทฯ อยู่ระหว่างการฟื้นฟูกิจการ เพื่อแก้ไขสถานะทางการเงินของบริษัทฯ
  ซึ่งจะมีปัจจัยต่างๆ ที่อาจกระทบต่อความสำเร็จในการดำเนินการตามแผนฟื้นฟูกิจการได้
  ดังต่อไปนี้

1.  ความเสี่ยงจากการปรับปรุงแก้ไขแผนฟื้นฟูกิจการ ตามที่ศาลล้มละลายกลางได้มีคำสั่งเมื่อวันที่
    11 กรกฎาคม 2546
    แต่งตั้งให้กระทรวงการคลังเป็นผู้บริหารแผนฟื้นฟูกิจการรายใหม่ของบริษัท
    อุตสาหกรรมปิโตรเคมีกัลไทย จำกัด (มหาชน) และกระทรวงการคลัง ได้มีคำสั่งแต่งตั้ง
    พลเอก มงคล อัมพรพิสิฏฐ์ นายปกรณ์ มาลากุล ณ อยุธยา นายพละ สุขเวช นายอารีย์
    วงศ์อารยะ และนายทนง พิทยะ
    เป็นตัวแทนของกระทรวงการคลังในการบริหารและปรับปรุงแก้ไขแผนฟื้นฟูกิจการของบริษัท
    ซึ่งคณะผู้บริหารแผนได้ว่าจ้างที่ปรึกษาทางการเงิน ได้แก่ บริษัทหลักทรัพย์ไทยพาณิชย์ จำกัด
    และ Morgan Stanley Dean Witter Asia (Singapore) Pte.
    เพื่อให้คำแนะนำในการแก้ไขแผนฟื้นฟูกิจการ นอกจากนี้คณะผู้บริหารแผนยังได้ว่าจ้าง บริษัท
    เคมีกัล มาร์เก็ต แอสโซซิเอท จำกัด และบริษัท ABB จำกัด เป็นที่ปรึกษาด้านการตลาด
    และที่ปรึกษาทางเทคนิคตามลำดับ
    ขณะนี้อยู่ระหว่างการศึกษาแนวทางในการแก้ไขแผนและเจรจากับคณะกรรมการเจ้าหนี้
    ทั้งนี้คาดว่ากระบวนการแก้ไขแผนฟื้นฟูกิจการจะแล้วเสร็จภายในกลางปี 2547

2.  ความเสี่ยงจากการที่ไม่สามารถหารายได้จากการขายทรัพย์สินที่ไม่ใช่สินทรัพย์หลัก
    เป็นจำนวนเงิน 200 ล้านเหรียญสหรัฐ ภายในวันที่ 31 ธันวาคม 2544
    ตามที่กำหนดไว้ในแผนฟื้นฟูกิจการ
    ซึ่งเหตุการณ์ดังกล่าวถือเป็นเหตุแห่งการผิดนัดชำระหนี้ตามแผนฟื้นฟูกิจการ อย่างไรก็ตาม
    มีการลงมติโดยเจ้าหนี้ของทีพีไอร้อยละ 87.82 ลงคะแนนเสียงให้ไม่มีการดำเนินการใดๆ
    เกี่ยวกับการผิดนัดดังกล่าว
    และขณะนี้ผู้บริหารแผนอยู่ระหว่างการดำเนินการเพื่อขอขยายกำหนดการขายทรัพย์สินที่ไม่ใช่สินทรัพย์หลักออกไปตามรายละเอียดในหัวข้อ
    2.2.4 การขอแก้ไขแผนฟื้นฟูกิจการ ซึ่งเมื่อวันที่ 21 พฤษภาคม 2546
    ศาลล้มละลายกลางไม่เห็นชอบด้วยข้อเสนอแก้ไขแผนดังกล่าวและเห็นสมควรให้ผู้บริหารแผนคนใหม่นำเรื่องการขายสินทรพย์ที่ไม่ใช่สินทรัพย์หลักเป็นส่วนหนึ่งของการปรับปรุงแก้ไขแผนฟื้นฟูกิจการตามที่ได้ระบุไว้ในข้อ
    1.1.1

3.  ความเสี่ยงจากการที่ราคาน้ำมันดิบในตลาดโลกมีความผันผวนอย่างต่อเนื่องในปี 2546
    โดยราคาน้ำมันดิบปรับตัวขึ้นสูงสุดในไตรมาสแรก และปรับตัวลดลงต่ำสุดในไตรมาสที่ 2
    และมีแนวโน้มผันผวนตลอดทั้งปี ทั้งนี้
    ความไม่แน่นอนดังกล่าวของราคาน้ำมันดิบเป็นผลสืบเนื่องจากสถานการณ์ของโลก
    และเป็นปัจจัยต่อเนื่องจากปี 2545 ได้แก่ การเกิดโรคระบาด SARS
    สภาพภูมิอากาศที่หนาวเย็นกว่าปกติ สถานการณ์ความขัดแย้งระหว่างสหรัฐอเมริกา และอิรัก
    ความตึงเครียดทางการเมืองในภูมิภาคตะวันออกกลาง
    และการปรับเพิ่มปริมาณการผลิตน้ำมันของประเทศที่มิได้อยู่ในกลุ่มโอเปค เป็นต้น
    โดยปัจจัยต่างๆ ดังกล่าวข้างต้นเป็นเหตุให้เกิดก่อให้เกิดความผันผวนของราคา
    จึงทำให้ผลการดำเนินงานจริงของบริษัทอาจไม่เป็นไปตามที่ประมาณการณ์ไว้ในแผน

1.2 ความเสี่ยงทางการเงิน

1.  ความเสี่ยงทางด้านอัตราแลกเปลี่ยน

  เนื่องจากพื้นฐานราคาอ้างอิงของผลิตภัณฑ์ปิโตรเลียมและปิโตรเคมีถูกกำหนดโดยราคาตลาดโลกซี่งใช้สกุลเหรียญสหรัฐเป็นพื้นฐานการกำหนดราคา
  ราคาขายในประเทศคำนวณเป็นเงินบาท โดยอิงอัตราแลกเปลี่ยนปัจจุบัน
  ดังนั้นความเสี่ยงด้านอัตราแลกเปลี่ยนได้รับการป้องกันไว้แล้วจากการดำเนินการตามปกติ
  (Natural Hedge) ประกอบกับบริษัทฯ
  มีปริมาณการขายส่งออกและได้รับชำระเป็นเงินเหรียญสหรัฐ
  ซึ่งเป็นกลไกป้องกันความเสี่ยงจากอัตราแลกเปลี่ยนได้เป็นอย่างมาก บริษัทฯ
  บริหารความเสี่ยงบางส่วน โดยการซื้อเงินสกุลต่างประเทศล่วงหน้าระยะสั้น ทั้งนี้บริษัทฯ
  ยังคงจะควบคุมดูแลความเสี่ยงทางด้านอัตราแลกเปลี่ยนอย่างระมัดระวังอย่างต่อเนื่องต่อไป

  ด้านภาระหนี้สินของบริษัทฯ หนี้สินเงินต้นทั้งหมด เมื่อคำนวณเป็นสัดส่วนตามเงินสกุลหลัก 4 สกุล
  ตามอัตราแลกเปลี่ยน ณ 31 ธันวาคม 2546 มีสัดส่วนดังนี้

  สกุลบาท 48.24%

  สกุลเหรียญสหรัฐ 47.36%

  สกุลเยน 3.21%

  สกุลยูโร 1.19%

  หนี้ตามแผนปรับโครงสร้างหนี้ทางการเงินตามที่ปรากฏในงบดุลยังไม่มีการประกันความเสี่ยงไว้
  เนื่องจากการจ่ายชำระคืนหนี้ตามแผนจะขึ้นอยู่กับกระแสเงินสดคงเหลือจากการดำเนินงานและกระแสเงินสดจากการขายทรัพย์สินที่ไม่ใช่สินทรัพย์หลัก
  อย่างไรก็ตาม
  คณะผู้บริหารแผนปัจจุบันกำลังเจรจากับเจ้าหนี้เพื่อปรับโครงสร้างทางการเงินของบริษัทอยู่

2.  ความเสี่ยงทางด้านอัตราดอกเบี้ย

  ตามที่กำหนดไว้ในแผนฟื้นฟูกิจการ
  ภาระดอกเบี้ยของหนี้ตามแผนปรับโครงสร้างทางการเงินจะได้รับดอกเบี้ยตามอัตราดอกเบี้ยพื้นฐานมาตรฐาน
  ดังนี้

  MLR + 2% สำหรับหนี้ที่เป็นเงินสกุลบาท

  EURIBOR (3 เดือน) + 2% สำหรับหนี้สกุลยูโร

  LIBOR (3 เดือน) + 2% สำหรับหนี้สกุลเหรียญสหรัฐ และสกุลเยน

  คณะผู้บริหารแผนได้เจรจากับคณะกรรมการเจ้าหนี้เพื่อขอชำระดอกเบี้ยในอัตราที่ต่ำกว่าอัตราที่ระบุไว้ในแผน
  โดยชำระในอัตราดังนี้

  MLR -1% สำหรับหนี้ที่เป็นเงินสกุลบาท

  EURIBOR (3 เดือน) + 1% สำหรับหนี้สกุลยูโร

  LIBOR (3 เดือน) + 1% สำหรับหนี้สกุลเหรียญสหรัฐ และสกุลเยน

  ทั้งนี้ บริษัทฯได้ชำระดอกเบี้ยในอัตราดังกล่าวโดยเริ่มคำนวณตั้งแต่เดือนเมษายน 2546
  เป็นต้นมา และจนกว่าการแก้ไขแผนฟื้นฟูกิจการจะเสร็จสิ้น ดอกเบี้ยส่วนต่างจากอัตราตามแผน
  เจ้าหนี้จะพิจารณายกเว้นให้โดยจะระบุไว้ในการแก้ไขแผนฟื้นฟูกิจการ

  อย่างไรก็ตาม อัตราดอกเบี้ยดังกล่าวเป็นอัตราลอยตัว
  และในสถานะการณ์ปัจจุบันที่อัตราดอกเบี้ยค่อนข้างต่ำและลดลงอย่างต่อเนื่องตลอดมา
  ทำให้บริษัทฯ สามารถประหยัดค่าใช้จ่ายดอกเบี้ยได้เป็นจำนวนมากเมื่อเทียบกับที่ประมาณการณ์ไว้
  หากมีการปรับตัวขึ้นของอัตราดอกเบี้ย บริษัทฯ จะมีภาระดอกเบี้ยสูงขึ้นเช่นกัน

3.  ความเสี่ยงในมูลหนี้ที่เจ้าหนี้ยื่นขอรับชำระหนี้แต่อยู่ระหว่างการตรวจสอบโดย
    เจ้าพนักงานพิทักษ์ทรัพย์และชี้ขาดโดยศาลล้มละลายกลาง หรืออยู่ระหว่างการยื่น
    อุทธรณ์คำสั่งศาลโดยเจ้าหนี้หรือลูกหนี้

  แม้ว่าแผนฟื้นฟูกิจการของบริษัทฯ ได้รับการเห็นชอบจากศาลล้มละลายกลางแล้วตั้งแต่วันที่ 15
  ธันวาคม 2543
  อย่างไรก็ตามยังมีคำขอรับชำระหนี้จากเจ้าหนี้บางรายที่ยังอยู่ระหว่างการพิจารณาของเจ้าพนักงานพิทักษ์ทรัพย์
  ซึ่งส่วนใหญ่เป็นการฟ้องร้องเพื่อเรียกค่าเสียหายซึ่งมีจำนวนหนี้ประมาณ 820 ล้านบาท
  นอกจากนี้ยังมีคำขอรับชำระหนี้ที่อยู่ในขั้นตอนอุทธรณ์ต่อศาลฎีกา เป็นจำนวนเงิน 7,383 ล้านบาท

1.3 ความเสี่ยงที่ผู้ลงทุนอาจจะไม่ได้รับเงินปันผล

  เนื่องจากบริษัทฯ อยู่ระหว่างการดำเนินการตามแผนฟื้นฟูกิจการ
  และมีภาระดอกเบี้ยที่จะต้องจ่ายให้แก่เจ้าหนี้
  ส่วนกระแสเงินสดที่เหลือจากการดำเนินงานจะต้องจ่ายชำระหนี้ตามแผนปรับโครงสร้างหนี้ทางการเงินชั้นที่
  2 ทำให้บริษัทฯ ไม่น่าจะมีกระแสเงินสดเพียงพอที่จะเหลือจ่ายสำหรับเงินปันผลให้แก่นักลงทุนได้
  ดังนั้น ผู้ลงทุนจึงมีความเสี่ยงที่จะไม่ได้รับเงินปันผลตลอดระยะเวลาของการฟื้นฟูกิจการ